ก.ล.ต. กล่าวโทษผู้กระทำผิดสัญชาติอังกฤษลักลอบประกอบธุรกิจหลักทรัพย์
ก.ล.ต. กล่าวโทษผู้กระทำผิดสัญชาติอังกฤษลักลอบประกอบธุรกิจหลักทรัพย์
8 ก.พ. 2559

สำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.) กล่าวโทษ นายริชาร์ด ดันสตัน มาลพาส สัญชาติอังกฤษ กรณีประกอบธุรกิจหลักทรัพย์โดยไม่ได้รับอนุญาต ต่อกองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ สำนักงานตำรวจแห่งชาติ (ปอศ.)
ก.ล.ต. ได้รับการร้องเรียนจากผู้ลงทุนชาวต่างชาติหลายรายว่า ได้รับการติดต่อชักชวนจากนายมาลพาสซึ่งพำนักอยู่ในประเทศไทยให้ย้ายเงินบำนาญในต่างประเทศไปลงทุนตามคำแนะนำของนายมาลพาส เพื่อประโยชน์ทางด้านภาษี และรับผลตอบแทนระยะยาว และได้รับความเสียหายจากการลงทุนตามคำแนะนำ
ทั้งนี้ นายมาลพาสไม่ได้รับอนุญาตประกอบธุรกิจหลักทรัพย์ตามพระราชบัญญัติหลักทรัพย์และตลาดหลักทรัพย์ พ.ศ. 2535 การกระทำดังกล่าวจึงเป็นความผิดตามมาตรา 90 และต้องโทษตามมาตรา 289 ระวางโทษจำคุกตั้งแต่ 2-5 ปี และปรับตั้งแต่ 200,000-500,000 บาท และปรับอีกไม่เกินวันละ 10,000 บาทตลอดเวลาที่ยังฝ่าฝืน
ก.ล.ต. จึงได้กล่าวโทษนายมาลพาสต่อ ปอศ. เพื่อดำเนินคดีต่อไป และขอให้ผู้ที่ได้รับความเสียหาย แจ้งข้อมูลเพิ่มเติมไปยัง ปอศ. ที่โทร. 0-2237-1199 เพื่อประโยชน์ในการสอบสวนดำเนินคดีให้ถึงที่สุด
               